**מידע על התצלום "שלח את עמי"**

לאחר מלחמת העולם השנייה חולקה יבשת אירופה לשני גושים של מדינות. בראש כל גוש עמדה מעצמה. בראש גוש המדינות הדמוקרטיות עמדה ארצות הברית ובראש גוש המדינות הקומוניסטיות עמדה ברית המועצות (כיום רוסיה ומדינות נוספות).

על אזרחי מדינות הגוש הקומוניסטי נאסר לצאת מהמדינות שלהם ולהגר למדינות הגוש הדמוקרטי. מי שנתפס שהוא מנסה לברוח, נשפט ונאסר לשנים ארוכות. יהודים שבקשו לעלות לישראל נענו בשלילה.

בחודש יוני 1970 התארגנה קבוצה של יהודים בברית המועצות במטרה לחטוף מטוס ריק ולהימלט אתו לישראל. יהודים אלה בקשו אישור לעלות לישראל, אבל בקשתם נענתה בשלילה.

דקות ספורות לפני שעלו למטוס, הגיעו למקום סוכני המשטרה החשאית ותפסו אותם. חברי הקבוצה הועמדו לדין נשפטו לתקופות מאסר ממושכות וחלקם נשפטו למאסר עם עבודת פרך ונשלחו לסיביר .

משפטם של חברי הקבוצה משך את תשומת לב העולם להפרת זכויות האדם בברית המועצות בכלל, ולסירוב של הממשל לאפשר ליהודים לעלות לישראל בפרט.

יהודי ארצות הברית נרתמו לעזור לאחיהם שבברית המועצות ופעלו בצורות שונות כדי לגרום לכך שהממשל בברית המועצות ישחרר את האסירים ויפתח את השערים ויאפשר ליהודים לעלות.

הסיסמה שלהם היתה "שלח את עמי". בתמונה נראית הפגנה של יהודים בארצות הברית למען אחיהם בברית המועצות.